amanoisuno/poet huggingface dataset:
醉吟 楊萬里
古人亡，古人在，古人不在天應改。不留三句五句詩，安得千人萬人愛。今人只笑古人癡，古人笑君君不知。朝來暮去能幾許，葉落花開無盡時。人生須要印如斗，不道金槌控渠口。身前只解皺兩眉，身後還能更杯酒。李太白，阮嗣宗，當年誰不笑兩翁。萬古賢愚俱白骨，兩翁天地一清風。
和丁端叔菊花 楊萬里
忽忽還重九，匆匆又歲華。不妨將白髮，剩與插黄花。
懷山莊子仁姪二首  其一 楊萬里
危亭獨上忽徬徨，欠箇山莊墮我傍。却是向來相聚日，老懷未解憶山莊。
懷山莊子仁姪二首  其二 楊萬里
吾家小阮未西歸，日日相從郡圃嬉。黄菊拒霜今笑我，先生也有獨來時。
張子儀太社折送秋日海棠二首  其一 楊萬里
新樣西風較劣些，重陽還放海棠花。春紅更把秋霜洗，且道精神佳不佳。
張子儀太社折送秋日海棠二首  其二 楊萬里
木蕖籬菊總無光，秋色今年付海棠。爲底夜深花不睡，翠紗袖上月和霜。
晚登浄遠亭二首  其一 楊萬里
重陽纔過便新寒，去歲如今暑尚殘。雲外雁來元不覺，一聲喚我舉頭看。
晚登浄遠亭二首  其二 楊萬里
簿書纔了晚衙催，且上高亭眼暫開。野鴨成羣忽驚起，定知城背有船來。
黄菊 楊萬里
鶑樣衣裳錢樣裁，冷霜涼露濺秋埃。比他紅紫開差晚，時節來時畢竟開。
曉登子城 楊萬里
鞋響新霜後，襟暄野日初。寒溪半灣落，遠樹一行疎。老矣端何苦，歸哉不願餘。終更猶半歲，作麽度居諸。
多稼亭前黄菊 楊萬里
危亭俯涼囿，落葉日夜深。佳菊獨何爲，開花得我心。韻孤自無伴，香浄暗滿襟。根器受正色，非緣學黄金。獨違春光早，而俟秋寒侵。豈不愛凋年，坐令淹寸陰。奈此清苦操，媿入妍華林。向來朱碧叢，亦復悴斯今。清霜慘萬象，幽芳耿森森。持以壽君子，聊爾慰孤斟。
促織 楊萬里
一聲能遣一人愁，終夕聲聲曉未休。不解繅絲替人織，强來出口促衣裘。
迓使客夜歸四首  其一 楊萬里
去時岸樹日猶明，歸到州橋月已昇。水與天爭一輪玉，市聲人語兩街燈。迎來送往鬚成雪，索筆題詩硯欲冰。浄洗紅塵煩碧酒，倦來不覺睡騰騰。
迓使客夜歸四首  其二 楊萬里
病後霜威不見饒，吟邊月色苦相撩。重簾垂地寒猶入，畫燭無風影自摇。誰遣塵埃空老去，何曾鷗鷺不吾招。坐來已是愁無奈，草露蟲聲政寂寥。
迓使客夜歸四首  其三 楊萬里
起視青天分外青，滿天一點更無星。忽驚平地化成水，乃是月華光滿庭。筆下何知有前輩，醉中未肯赦空瓶。兒曹夜誦何書冊，也遣先生細細聽。
迓使客夜歸四首  其四 楊萬里
病身已怯九秋涼，也復移樽下砌傍。只愛杯中都是月，不知身上寸深霜。清愁舊覺天來遠，寒夜新添歲樣長。不是傍人俱欲睡，老人無睡亦何妨。
城頭秋望  其一 楊萬里
秋光好處頓胡床，旋喚茶甌淺著湯。隔樹漏天青破碎，驚風度竹碧匆忙。
城頭秋望  其二 楊萬里
未得霜晴未是晴，霜晴無復點雲生。鷺鷥不遣魚驚散，移却惟愁水作聲。
生酒歌 楊萬里
生酒清於雪，煮酒赤如血，煮酒不如生酒烈。煮酒只带煙火氣，生酒不離泉石味。石根泉眼新汲將，麯米釀出春風香。坐上豬紅間熊白，甕頭鴨綠變鵝黄。先生一醉萬事已，那知身在塵埃裏。
夜雨 楊萬里
幽人睡正熟，不知江雨來。驚風颯然起，聲若山嶽摧。起坐不復寐，萬感集老懷。憶年十四五，讀書松下齋。寒夜耿難曉，孤吟悄無儕。蟲語一燈寂，鬼啼萬山哀。雨聲正如此，壯心滴不灰。即今踰知命，已先十年衰。不知後此者，壯心肯更回。舊學日疏蕪，書冊久塵埃。聖處與天似，而我老相催。坐念慨未已，東窗晨光開。
芭蕉雨 楊萬里
芭蕉得雨便欣然，終夜作聲清更妍。細聲巧學蠅觸紙，大聲鏘若山落泉。三點五點俱可聽，萬籟不生秋夕靜。芭蕉自喜人自愁，不如西風收却雨即休。
雨中懶困 楊萬里
城頭欲上苦新泥，暖氣薰人軟欲癡。睡又不成行不是，强來看打洛神碑。
胡達孝水墨妙絕一世爲余作枯松孫枝石間老柏謝以長句 楊萬里
東齋歸自浣花里，訪我弄泉惠山趾。隨身萬里只孤舟，一簪不曾著行李。忽拈遠物出袖中，乃是孔明廟前古柏閬州松。徑從平地便起立，上穿屋瓦到青穹。老蛟脫鱗乾見骨，厥孫碧絲作鬚髮。石間霜皮二千尺，石似孤根根似石。硬根瘦榦未要論，葉間猶带漢唐春。歲久亦無苔蘚痕，只有雪山之雪玉壘雲。却收松柏半天裏，几上捲來一張紙。
苦吟 楊萬里
蟻無秋衣雁有裘，霜天謀食各自愁。雁聲寒死叫不歇，蟻膝凍僵行復休。先生苦吟日色晚，老鈴來催喫朝飯。小兒誦書呼不來，案頭冷却黄虀麵。
晚衙野望 楊萬里
上却城來忘却歸，迎它來雁送它飛。可憐烏臼能緇素，却被清霜染作緋。
毗陵郡齋追憶鄉味 楊萬里
坐無黄雀牛尾狸，荆溪日日思江西。若無鵝梨與海錯，江西却恐思荆溪。舊居江西不自惜，到得荆溪却追憶。明年官滿歸江西，却憶荆溪難再得。江珍海錯各自奇，冬裘何曾羨夏絺。鵝梨黄雀無不可，荆溪江西不關我。
和章漢直 楊萬里
宛水吹波解舫齋，南徐吊古上高臺。岸巾過我燈前語，贈句清於月底梅。對著酒船手持蟹，管渠秋井骨生苔。壁間挂舌那能許，一斗百篇真快哉。
曉坐卧治齋 楊萬里
夜風甚細不勝酸，霜落無聲只是寒。日上東窗無箇事，送將梅影索人看。
行圃 楊萬里
飯罷來窺園，晴路忽流水。石子浄無塵，一一濕如洗。夜來元無雨，霜消痕尚爾。穉子有素約，杖屨從我戲。老夫偶獨先，穉子久不至。初心一何樂，中路慘不喜。悵望行復歇，回顧亦三四。行逢木蕖開，攀翻嗅霜蕊。
壕上 楊萬里
壕上朝來眼頓明，小風淺水寫秋清。新霜殺盡浮萍草，放出靴紋水面生。
白髮歎 楊萬里
素絲久即黑，黑鬢久即絲。絲黑有浣法，鬢絲無染期。日月有底忙，晝夜馳向西。江漢與之反，却向東方馳。江漢西流日東落，鬢絲漆黑還如昨。夜長何不秉燭游，自是人生不行樂。
紅葉 楊萬里
詩人滿腹著清愁，吐作千詩未肯休。寫徧壁間無去處，却將紅葉强題秋。
送蔡定夫提舉正字使廣東 楊萬里
國朝以來妙人物，近世獨數乾道年。后皇乃武再開闢，欲傾東海洗乾坤。九淵探珠巖採璞，天地爲綱罝羣賢。玉堂金鉉貯稷契，蓬山璧水俱崔班。追還慶曆元祐初，突過貞觀開元前。麟臺正字蔡夫子，乃祖元是四諫官。風流文采已碧梧，忠義慷慨仍青氈。折檻舊痕故無恙，后皇是日動龍顔。嚴霜烈日照鵷鷺，一身似葉飄淮堧。柴門僵卧三臘雪，魚釜僅續一線煙。后皇九重念五嶺，生愁雨露南方乾。詔謂正字當居中，肯爲朕行綏百蠻。梅花迎笑錦囊古，南斗退避文星寒。動摇山嶽細事耳，約束海若收波瀾。坐令百姓萬里外，墮在二陝三輔間。檳榔紅時芝泥紫，歸來徑著侍臣冠。我家江西更西處，白鷺洲對青原山。公歸肯訪老翁否，酤酒滿眼未必然，青芻白飯聊隨緣。
齋房戲題 楊萬里
長瓶舉我充自代，短檠留人爲莫逆。醉鄉無日不瓜時，書囿何朝無菜色。欲從舉者便彈冠，回顧石交難割席。子墨客卿善運籌，更問渠儂決去留。墨卿轉問子虛子，欲說還忘一笑休。
太平寺水郡人徐友畫清濟貫河 楊萬里
太平古寺劫灰餘，夕陽惟照一塔孤。得得來看還不樂，竹莖荒處破殿虛。偶逢老僧聽僧話，道是壁間留古畫。徐生絕筆今百年，祖師相傳妙天下。壁如雪色一丈許，徐生畫水纔盈堵。橫看側看只麽是，分明是畫不是水。中有清濟一線波，橫貫萬里濁浪之黄河。雷奔電卷儘渠猛，獨清元自不隨它。波痕盡處忽掀怒，攪動一河秋色暮。分明是水不是畫，老眼向來元自誤。佛廬化作金柁樓，銀山雪堆風打頭。是身飄然在中流，奪得太一蓮葉舟。僧言此畫難再覓，官歸江西却相憶。并州剪刀剪不得，鵝溪疋絹官莫惜，貌取秋濤懸坐側。
水紋二首  其一 楊萬里
池面尖風起，煙痕一拂微。無形還有影，掠水去如飛。
水紋二首  其二 楊萬里
初作眉頭皺，還成簟面斑。小風來不住，織遍一池間。
一鷺先立池中有雙鷺自外來先立者逐之雙鷺亟去莫敢敵者 楊萬里
鷺鷥各自有食邑，長恐諸侯客子來。一鷺忽追雙鷺去，窮追盡處始飛回。
晚風寒林二首  其一 楊萬里
已是霜林葉爛紅，那禁動地晚來風。寒鴉可是矜渠黠，踏折枯梢不墮空。
晚風寒林二首  其二 楊萬里
樹無一葉萬梢枯，活底秋江水墨圖。幸自寒林俱淡筆，却將濃墨點栖烏。
霜夜無睡聞畫角孤雁二首  其一 楊萬里
畫角聲從枕底鳴，愁霜怨月不堪聽。擁紬起坐何人伴，只有殘燈半暈青。
霜夜無睡聞畫角孤雁二首  其二 楊萬里
梅邊玉琯月邊橫，吹落銀河與曉星。城裏萬家都睡著，孤鴻叫我起來聽。
飯罷登浄遠亭 楊萬里
今歲寒應少，冬深氣轉和。都緣徑差曲，添得步行多。柳色猶青在，霜威奈爾何。忽然雙野鴨，飛下一池波。
晴望 楊萬里
愁於望處一時銷，山亦霜前分外高。枸杞一叢渾落盡，只殘紅乳似櫻桃。
豫章王集大成惠我思古人實獲我心八詩謝以五字 楊萬里
孤嗜難衆悅，今聽非昔絃。美人西山秀，蕨茹飲澗泉。雪蓑韞明月，冰棹刺野船。寶祲耿不掩，球聲忽復珊。聞者已瞠若，鬻之諒悠然。良瓌彼何憎，擊缶俗所便。老我詎能聰，妙音誤至前。古人子所思，而我豈古賢。借不滿子賞，能不聊子歎。故家富彥士，梧竹映芝蘭。紫餘乃祖橐，朱遍羣從轓。迅趾豈地行，逸翎當雲鶱。勗哉摶羊角，何必懷西山。
不寐聽雨 楊萬里
雨到中宵寂不鳴，只聞風拂樹梢輕。瓦溝收拾殘零水，併作簷間一滴聲。
送張元直尉鹽官二首  其一 楊萬里
璧水寒虀客，春闈擢桂郎。折腰端小耐，整翮未須忙。德進官無小，詩癯譽更香。會看兩鸂鶒，飛下蓼灘傍。
送張元直尉鹽官二首  其二 楊萬里
溧水孟東野，南昌梅子真。平生一少府，千載兩高人。白馬松梢寺，朱旗雪外春。村行如得句，寄我大江濱。
和胡運幹投贈 楊萬里
詩似離騷與國風，一襟塵土爲君空。來從月脇天心外，墮在冰甌雪椀中。判却青燈窮活計，早歸紫禁策元功。麴生未怕愁城峻，聊遣渠儂爲九攻。
夜雨獨覺 楊萬里
枕上還鄉枕上回，更更點點把人催。雨將苔砌滴到曉，風揀荻簾疎處來。每到凋年每多感，不教睡眼不曾開。來宵我識華胥路，莫近茶甌近酒杯。
夜聞風聲 楊萬里
作寒作暑無處避，開花落花儘他意。只有夜聲殊可憎，偏攪愁人五更睡。幸自無形那有聲，無端樹子替渠鳴。斫盡老槐與枯柳，更看渠儂作麽生。
詠齏 楊萬里
庾郎晚菘翡翠茸，金城土酥玉雪容。如何俱墮瑶甕中，却與醯雞同閟宮。金井銀床水清泚，雪山冰谷鹽輕脆。秋風一月釀得成，字曰受辛非麴生。太學儒生朝復暮，茹冷啜寒那可度。十年雪汁凍蔬腸，一夜饑雷聽更鼓。不如甕頭吏部甕頭醒，一逢受辛還一醒，畢卓與爾同死生。
鱟醤 楊萬里
忽有瓶罌至，捲將江海來。玄霜凍龜殻，紅霧染珠胎。魚鮓兼蝦鮓，奴才更婢才。平章堪一飯，斷送更三杯。
池冰二首  其一 楊萬里
池底枯荷瘦不勝，池冰新琢玉壺凝。如何留到炎蒸日，上有荷花下有冰。
池冰二首  其二 楊萬里
怕寒不敢上高臺，上得高臺急急回。日欲消冰風不允，天猶未夕月先來。
節日新晴歸自天慶 楊萬里
初日明雁腹，酸風迎馬頭。如何一雨過，添却滿城秋。樓觀色俱喜，槐榆影獨愁。節中公事少，吏散得吾休。
城上野步用轆轤體 楊萬里
寒勁無遺暖，晴行失老懷。葉飛楓骨立，萍盡沼奩開。路好仍回首，泥殘敢放鞋。登臨不須盡，留眼要重來。
晴眺 楊萬里
野意隨宜有，山光入望無。寒曦不自暖，落木幾曾枯。不分霜前樹，長啼月下烏。苦吟徐便悔，可惜數莖鬚。
霜曉 楊萬里
霜重曉未覺，日高融始寒。空牆半根濕，落葉片聲乾。
晚興 楊萬里
老來懷抱向誰開，歲晚無花薦一杯。處分新霜且留菊，辟差寒日早開梅。只教詩句清如雪，看得榮名細似埃。管葛諸人端解事，也曾遭我笑渠來。
暮寒 楊萬里
過雁雙仍急，寒鴉隻已多。絕憐晴色好，無奈暮寒何。眼病書休讀，心勞句尚哦。老生窮事業，此外豈無他。
酒蛤蜊 楊萬里
飲者憐渠有典刑，見渠借箸眼偏青。平生閉口不論事，晚歲搜腸求獨醒。
蒲桃乾 楊萬里
涼州博酒不勝癡，銀漢乘槎領得歸。玉骨瘦來無一把，向來馬乳太輕肥。
梨 楊萬里
掛冠大谷肯干時，飣坐風流特地奇。骨裏馨香衣不隔，胸中冰雪齒偏知。賣漿碎搗瓊爲汁，解甲方憐玉作肌。老子醉來渾謝客，見渠倒屣只嫌遲。
蠟燭 楊萬里
未夜身先卧，不春花已開。泣殘雙淚雨，愁得寸心灰。
小立浄遠亭 楊萬里
清景無終極，頻來未屬厭。遠山秋後出，茅屋近來添。
新晴曉步 楊萬里
冬來暮暮雨絲絲，竹徑梅坡迹頓稀。作意新晴聊一出，行逢濕路却成歸。
探梅 楊萬里
春傍梅梢瘦處回，小花未忍折將來。却緣久住成幽事，剩看南枝一度開。
和王司法雨中惠詩二首  其一 楊萬里
絕憐法曹三尺喙，不辦太倉五升米。胡奴走送今寂然，公路如何令至此。春花秋月千首詩，一字不曾堪療饑。黄獨已空鑱底用，玉徽凍脫琴爲炊。窮鬼偏隨天下士，再結柳車君但試。不應滿腹貯六奇，豈有逐貧無一計。詩中哀怨海樣深，青燈搔首夜沉沉。一尊往慰風雨晚，莫管带圍寬一眼。
和王司法雨中惠詩二首  其二 楊萬里
無那詩愁著莫人，風顛雨急更昏昏。登臨無地可散策，剝啄阿誰來叩門。安得與渠呼玉酒，醉餘同看落金盆。齋厨索寞如懸罄，慚媿酸寒遣一尊。
惠泉酒熟 楊萬里
敲冰汲山泉，炊玉釀霜醅。忽然油成泓，失却瓊作堆。抱甕輸竹渠，挈瓶注銀杯。銀杯不解飲，傾瀉入我懷。酒聖凡五傳，道統到吾儕。誰云孟氏醇，軻死不傳來。醉鄉天張幕，糟丘麴爲臺。吾欲往相宅，今夕未擬回。
晝倦 楊萬里
愛日曛人欲睡昏，自勻嫩火炷爐薰。蜘蛛已去惟存網，猶罥窗間一隻蚊。
戲題水墨山水屏 楊萬里
櫂郎大似半邊蠅，摘蕙爲船折草撐。今夜不知何處泊，浪頭正與嶺頭平。
以糟蟹洞庭甘送丁端叔端叔有詩因和其韻 楊萬里
斗州只解寄鵝毛，鼎肉何曾饋百牢。驅使木奴供露顆，催科郭索獻霜螯。鄉封萬戶只名醉，天作一丘都是糟。却被新詩太清絕，喚將雪虐更風饕。
曉坐 楊萬里
拂曉文書已罷休，却披詩卷散閑愁。只驚兩眼生光彩，日到東窗半角頭。
凍蠅 楊萬里
隔窗偶見負暄蠅，雙脚挼挲弄曉晴。日影欲移先會得，忽然飛落別窗聲。
壕上書事 楊萬里
十里長壕展碧漪，波痕只去不曾歸。鷺鷥已飽渾無幹，獨立朝陽理雪衣。
霜 楊萬里
天欲吹霜不作難，連宵也費許多寒。新裝瓊甲爲蔬甲，仍化朱欄作玉欄。
冬至前三日 楊萬里
故山千里幾時回，又見初陽動琯灰。酒不逢人還易醉，詩如得句偶然來。
鴉 楊萬里
穉子相看只笑渠，老夫亦復小盧胡。一鴉飛立鈎欄角，子細看來還有鬚。
朝飯罷登浄遠亭 楊萬里
近水孤亭迥，縈城一徑斜。霜林烏鵲國，冰岸鷺鷥家。殊覺冬曦暖，還拈小扇遮。傳呼惠山水，來瀹建溪茶。
近節 楊萬里
節裏非無事，忙中自有閑。因風煩白鳥，折簡喚青山。詩卷一兩冊，齋房三四間。興來長得句，却道在塵寰。
冬至日歸自天慶觀二首  其一 楊萬里
逗曉清寒未苦嚴，輕霜隨分點茅簷。霧中失却溪邊寺，不見浮屠只見尖。
冬至日歸自天慶觀二首  其二 楊萬里
節裏人家笑語饒，日高猶自燭光交。霜林遮眼八九葉，露竹出牆三四梢。
蠟梅 楊萬里
栗玉圓彫蕾，金鍾細著行。來從真蠟國，自號小黄香。夕吹撩寒馥，晨曦透暖光。南枝本同姓，喚我作它楊。
蠟梅四首  其一 楊萬里
蜜蜂底物是生涯，花作餱糧蠟作家。歲晚略無花可採，却將香蠟吐成花。
蠟梅四首  其二 楊萬里
眉間蜜酒發輕黄，對著詩人不惜香。金作仙衣元自冷，月中仍带一身霜。
蠟梅四首  其三 楊萬里
莟頭元不是花房，融蠟熬酥戲滴將。忽見微舒金爪甲，不知中有紫香囊。
蠟梅四首  其四 楊萬里
江梅珍重雪衣裳，薄相紅梅學杏裝。渠獨小參黄面老，額間艷艷發金光。
霜塞轆轤體二首  其一 楊萬里
滴地酒成凍，喧天鴉訴寒。窗風經怒響，簾日漏溫痕。偶爾尋梅去，其如駐屐難。沙鷗脚不襪，故故踏冰翻。
霜塞轆轤體二首  其二 楊萬里
今曉難離火，平生不擁爐。只緣青女降，便與管城疎。淡日明還暗，微暄有似無。誰能忍寒得，苦死去看書。
苦寒三首  其一 楊萬里
畏暑長思雪繞身，苦寒却願柳回春。晚來斜日無多暖，映著西窗亦可人。
苦寒三首  其二 楊萬里
添盡紅爐著盡衣，一杯方覺暖如癡。人言霜後寒無奈，春在甕中渠不知。
苦寒三首  其三 楊萬里
冰和菜把菜和冰，心喜冬葅齒却憎。且忍牙車寒一點，教他胸次雪千層。
晚晴獨酌二首  其一 楊萬里
冷落杯盤下箸稀，今年淮白較來遲。異鄉黄雀真無價，稍暖瓊酥不得時。
晚晴獨酌二首  其二 楊萬里
霜熟寒輕際晚時，簾間過影一鴉歸。夕陽端與誰爲地，只照游塵絮樣飛。
城頭曉步二首  其一 楊萬里
古城秋後不勝荒，人跡新行一逕長。竹影已摇將午日，草根猶有夜來霜。
城頭曉步二首  其二 楊萬里
城東行遍却城西，欲問梅花乞一枝。雪糝久團霜後朶，嗔人頻看故開遲。
送丁牧仲新除奉常寺簿入朝 楊萬里
帝念潜龍雪邸臣，寵光玉樹照青春。家藏履舄星辰舊，天借旂常日月新。從此雲霄君穩步，向來鵷鷺我曾鄰。曲臺簿正多廊廟，西府璇樞是一人。
贈節推學士 楊萬里
奏篇驚倒漢廷臣，一眼元無四海人。天下無雙聊小却，洛陽年少是前身。雲鵬飛上偏嫌早，霧豹深藏更幾春。寬作十年相見著，剩將風雪試松筠。
懷古堂前小梅漸開四首  其一 楊萬里
梅邊春意未全回，淡日微風暗裏催。近水數株殊小在，一梢雙朶忽齊開。生愁落去輕輕折，不怕清寒得得來。腸斷故園千樹雪，大江西處亂雲堆。
懷古堂前小梅漸開四首  其二 楊萬里
隨意行穿翠篠林，暗香撩我獨關心。遥看小朶不勝好，走近寒梢無處尋。未吐誰知膚底雪，半開猶護蕊頭金。老來嬾去渾無緒，奈此南枝索苦吟。
懷古堂前小梅漸開四首  其三 楊萬里
絕艷元非著粉團，真香亦不在鬚端。何曾天上冰玉質，却怕人間霜雪寒。枝似去年仍轉瘦，花於來歲定誰看。老夫官滿梅應熟，齒軟猶禁半點酸。
懷古堂前小梅漸開四首  其四 楊萬里
揀得疎花折得回，銀瓶冰水養教開。忽然燈下數枝影，喚作窗間一樹梅。歲律又殘還見此，我頭自白不須催。相看姑置人間事，嚼玉餐香嚥一杯。
雪中登浄遠亭四首  其一 楊萬里
犯雪來登浄遠亭，飛花著水旋成冰。瓊田萬頃珠千樹，真在瑶臺十二層。
雪中登浄遠亭四首  其二 楊萬里
數片初飛點砌苔，須臾不覺玉千堆。去年無雪非無雪，留作今年一併來。
雪中登浄遠亭四首  其三 楊萬里
壕水深清一鏡如，天傾瑶屑打成酥。瑠璃缸面熬瓊粥，釀出珠宮白玉腴。
雪中登浄遠亭四首  其四 楊萬里
忍却清寒得得來，不堪騎吏苦相催。雁穿銀色界中去，人到水晶宮裏回。
和趙鼎輔府判投贈賀雪之句 楊萬里
登城放目雪光中，萬水千山一色同。逗曉月華猶在地，未春柳絮已隨風。忽傳別駕贈佳句，道是頻年當屢豐。撚斷冰鬚愁寡和，玉花飛繞正濛濛。
觀雪二首  其一 楊萬里
銀屋瑶階頃刻成，緩飄急灑總無聲。屑雲作粉如何濕，琱玉爲花乃爾輕。空裏仰看元不見，日光未透不妨晴。滿庭更遣遲銷著，剩借書窗幾夜明。
觀雪二首  其二 楊萬里
坐看深來尺許强，偏於薄暮發寒光。半空舞倦居然嬾，一點風來特地忙。落盡瓊花天不惜，封它梅蕊玉無香。倩誰細撚成湯餠，換却人間煙火腸。
和吳寺丞喜雪 楊萬里
珠唾銀鉤贈一通，炯如密雪墮寒空。飛來數片不霑袖，剪出六花全是風。骨冷魂清殘醉裏，日光玉潔晚晴中。先生秀句今無敵，誰誦相如奏舜瞳。
雪晴 楊萬里
銀色三千界，瑶林一萬重。新晴天嫩綠，落照雪輕紅。兒劣敲冰柱，身清墮蕊宮。何須師鮑謝，詩在玉虛中。
晴後雪凍 楊萬里
負暄尚覺日無功，炙手仍愁火失紅。本是雪前風作雪，却緣雪後雪生風。四郊凍合如相約，七日晴來不肯融。舊說醉鄉堪避暑，避寒也合此鄉中。
和丁端叔喜雪 楊萬里
天將一雪浄乾坤，便恐湯泉亦不溫。瑶草忽生無種子，梅花寒損要溫存。清游未到先回棹，高卧何如且閉門。珍重故人貽妙語，追還正始最初元。
雪凍未解散策郡圃 楊萬里
積雪偏工霽後凝，不妨冷極不妨清。靜聞簷滴元無雨，倒挂冰牙未怕晴。獨往獨來銀粟地，一行一步玉沙聲。圃中散策饒君强，敢犯霜風上古城。
雪後十日日暖雪猶未融 楊萬里
地凍雪起立，簷生冰倒垂。日穿銀笋透，風琢玉山欹。今曉還差暖，清寒退尚遲。生愁便銷去，將底伴吟髭。
殘雪 楊萬里
殘雪堆成山數重，懸崖幽竇玉玲瓏。如何借得仙人掌，擎取瓊瑶三四峰。
多稼亭日色甚暖忽有雪數片自晴空而下已而復無 楊萬里
霽日何曾惹寸雲，忽飛些子雪如塵。不知底處天花落，風裏吹來數點春。
兒啼索飯 楊萬里
飽暖君恩豈不知，小兒窮慣只長饑。朝朝聽得兒啼處，正是炊粱欲熟時。
寒雀 楊萬里
百千寒雀下空庭，小集梅梢話晚晴。特地作團喧殺我，忽然驚散寂無聲。
晚眺 楊萬里
晚暖好登臨，吾衰也不禁。雪殘千嶂玉，日落萬梢金。
雪夜候迎使客 楊萬里
六花不放一塵生，晴後猶餘十日凝。新月未光輸與雪，夜風儘冷只留冰。候迎銀漢槎頭客，挑盡玉蟲窗下燈。紙帳蒲團地爐煖，自憐不及草庵僧。
燭下梅花二首  其一 楊萬里
燭下一枝梅，欲開猶未開。渾如玉冠子，戴月上瓊臺。
燭下梅花二首  其二 楊萬里
窗外雪猶凍，瓶中梅不開。燭花將暖氣，催得早春回。
燭下瓶中江蠟二梅 楊萬里
江梅蠟梅同日折，白晝看來兩清絕。如何對立燭光中，只見江梅白於雪。
使客不至夜歸獨酌 楊萬里
使客夜不至，還舍欣小歇。杯盤只草草，足可相暖熱。庭前雪夜明，道是簾外月。及見盤中酥，喚作庭前雪。
謝趙行之惠霜柿 楊萬里
紅葉曾題字，烏椑昔擅場。凍乾千顆蜜，尚带一林霜。核有都無底，吾衰喜細嘗。慚無瓊玖句，報惠不相當。
謝葉叔羽總領惠雙淮白二首  其一 楊萬里
寶奩寡貢笑權臣，筠掩分甘荷故人。天下衆鱗誰出右，淮南雙玉忽嘗新。未知丙穴果何似，只恐子魚無此珍。敢遣腹腴勸年少，一杯端合壽吾親。
謝葉叔羽總領惠雙淮白二首  其二 楊萬里
情知北味飲中瓌，暖律何緣到死灰。去歲海紅猶間識，今年淮白不曾來。一寒尚有綈袍贈，雙鯉仍隨尺素回。厚祿故人書盡絕，只餘計相解相哀。
詠酥 楊萬里
似膩還成爽，纔凝又欲飄。玉來盤底碎，雪到口邊銷。
送客歸登浄遠亭二首  其一 楊萬里
犯寒送客只勞神，上到危亭眼頓新。雪汁滴人清入髓，莫將衫袖障頭巾。
送客歸登浄遠亭二首  其二 楊萬里
池冰動處水生瀾，未覺今朝抵死寒。便恐雪銷難再得，不辭鞋濕數來看。
和范至能參政寄二絕句  其一 楊萬里
生憎雁鶩只盈前，忽覽新詩意豁然。錦字展來看未足，玉蟲挑盡不成眠。
和范至能參政寄二絕句  其二 楊萬里
夢中相見慰相思，玉立長身漆點髭。不遣紫宸朝補衮，却教雪屋夜哦詩。
卧治齋夜坐 楊萬里
今年一雪徧江淮，半月晴光凍不開。孤坐郡齋人寂寂，一枝紅燭兩瓶梅。
十一月二十八日雪至十二月十一日日色方暖積雪始融 楊萬里
日華今日始微暄，次第梅花暖更妍。只有樹陰偏得意，占它殘雪不還天。
穉子弄冰 楊萬里
穉子金盆脫曉冰，彩絲穿取當銀鉦。敲成玉磬穿林響，忽作玻瓈碎地聲。
寄題石湖先生范至能參政石湖精舍二首  其一 楊萬里
萬頃平湖石琢成，尚存越壘對吳城。如何豪傑干戈地，却入先生杖屨聲。古往今來真一夢，湖光月色自雙清。東風不解談興廢，只有年年春草生。
寄題石湖先生范至能參政石湖精舍二首  其二 楊萬里
不關白眼視青雲，四海如今幾若人。渭水傅巖看後代，東坡太白即前身。整齊宇宙徐揮手，點綴湖山別是春。解遣雙魚傳七字，遥知掉脫小烏巾。
和丁端叔歲晚書懷 楊萬里
嗟予不能知止如邴曼容，又不能畢昏如尚子平。軟紅塵裏白雙鬢，坐見歲律空崢嶸。催科撫字兩何有，伎倆已窮慚九九。拔薤一本水一杅，多謝同朝金石友。雪欺老病忽抵巇，西山凍裂不留薇。詩壇老將更黷武，我已三北猶窮追。老懷不中數怊悵，急漉鵝黄翻甕盎。苛留殘雪更些時，爲我裝嚴麗譙上。
郡圃殘雪三首  其一 楊萬里
半依籬脚半依城，多傍梅邊水際亭。最是晚晴斜照裏，黄金日射萬銀星。
郡圃殘雪三首  其二 楊萬里
南風融雪北風凝，晚日城頭已可登。莫道雪融便無跡，雪融成水水成冰。
郡圃殘雪三首  其三 楊萬里
城外城中雪半開，遠峰依舊玉崔嵬。池冰綻處纔如線，便有鴛鴦浮過來。
月夜觀雪三首  其一 楊萬里
仙人愛雪不嫌寒，挈月來看夜不眠。游遍瓊樓霜欲曉，却將玉鏡掛青天。
月夜觀雪三首  其二 楊萬里
月光雪色兩清寒，見月初疑是雪團。看得雪光還似月，元來雪月一般般。
月夜觀雪三首  其三 楊萬里
月色還將雪色同，雪光却與月光通。都將大地作月窟，仍牓碧天名雪宮。
雪晴窗開展唐詩得一片桃花悵然賦之 楊萬里
偶開詩卷雪窗晨，中有桃花片尚新。却憶携詩花底看，回頭又是一年春。
梅露堂燕客夜歸 楊萬里
藥玉船中酒似空，水沉煙上雪都融。梅堂客散人初靜，椽燭燒殘一尺紅。
城壕冰泮 楊萬里
雪力平欺半月晴，東風今日始開冰。長壕徹底都銷盡，只有樓陰玉一稜。
櫻桃煎 楊萬里
含桃丹更圜，輕質觸必碎。外看千粒珠，中藏半泓水。何人弄好手，萬顆搗虛脆。印成花鈿薄，染作冰澌紫。北果非不多，此味良獨美。
郡圃雪霽便有春意 楊萬里
臘傍梅梢盡，春從水底歸。草拳擎雪健，桃糝隔年肥。夜夜還鄉夢，心心逐雁飛。誰言五斗米，便勝北山薇。
郡圃雪銷已盡惟餘城陰一街雪 楊萬里
陽林日暖雪全銷，陰逕瓊瑶尚寸高。半疋斜鋪白花錦，倩誰裁作水霜袍。
晚望 楊萬里
天墮楸枰作稻畦，啼烏振鷺當枯棋。不論勝負端何似，黑子終多白子稀。
送客歸至郡圃殘雪銷盡 楊萬里
三日東風入萬家，草間殘雪不留些。兒童道是雪猶在，笑指梅花作雪花。
陳能之少卿殿撰挽詩 楊萬里
玉立頌臺上，風生憲府中。雪霜欺兩鬢，日月照孤忠。荷橐相將紫，銘旌作麽紅。北堂萱草露，應灑碧梧桐。
梅花數枝篸兩小瓷瓶雪寒一夜二瓶凍裂剝出二水精瓶梅花在焉蓋冰結而爲此也 楊萬里
何人雙贈水精瓶，梅花數枝瓶底生。瘦枝尚带折痕在，隔瓶照見透骨明。大枝開盡花如雪，小枝未開更清絕。爭從瓶口迸出來，其奈堪看不堪掇。人言水精初出萬壑時，欲凝未凝如凍脂。上有江梅花正盛，吹折數枝墮寒鏡。玉工割取到人間，琢出瓶子和梅看。至今猶有未凝處，瓶裏水珠走來去。只愁窗外春日紅，瓶子化作亡是公。
遣人探梅翟園云尚未開 楊萬里
傳語翟園千樹梅，不應藞苴索詩催。今年雪後悄無信，去歲臘前强半開。我欲明朝携酒去，花須連夜喚春回。東風肯報南枝否，待釂東風三百杯。
十二月二十一日迎春 楊萬里
星淡孤螢月一梳，迎春早起正愁予。土牛只解催人老，春氣自來何事渠。官柳野梅殘雪後，金幡玉勝曉光初。却思歸跨春山犢，繭栗仍將掛漢書。
己亥正月二日送李伯和提幹歸豫章 楊萬里
伯和來自西山西，西山爽氣在睫眉。胸中八索貯奇古，筆下九河走風雨。君不見李家人物它家無，老蚌一産俱明珠。郎罷致身已碧落，衆雛爭先見頭角。伯珍魁名北斗傍，仲簡插脚鴛鷺行。如何伯也袖兩手，却去外臺作賓友。荆溪病守鬢星星，一見鄉人雙眼明。白雲飛處忽心動，不堪折柳還相送。我自爲客仍送君，梅邊雪裏正新春。還家燈火更青簡，給札蘭臺未渠晚。
正月三日驟暖多稼亭前梅花盛開四首  其一 楊萬里
春被梅花抵死催，今年春向去年回。春回十日梅初覺，一夜商量一併開。
正月三日驟暖多稼亭前梅花盛開四首  其二 楊萬里
絕愛西湖疎影詩，要知猶是未開時。如今開盡渾無縫，只見花頭不見枝。
正月三日驟暖多稼亭前梅花盛開四首  其三 楊萬里
初開猶見蔕和心，今日來看花滿林。日照一團都是雪，更無紅蠟與黄金。
正月三日驟暖多稼亭前梅花盛開四首  其四 楊萬里
却緣臘雪勒孤芳，等待晴光曬麝囊。小立樹西人不會，東風供我打頭香。
春興 楊萬里
窗底梅花瓶底老，瓶邊破硯梅邊好。詩人忽然詩興來，如何見硯不見梅。急磨玄圭染霜紙，撼落花鬚浮硯水。詩成字字梅樣香，却把春風寄誰子。
歲之二日欲游翟園以寒風而止 楊萬里
歲前問訊翟園梅，不知作麽不肯開。歲後遣人訪消息，春風一夜花都拆。老夫聞此喜欲癲，小兒終夕不成眠。南烹北果手自飣，漆櫑銀瓶色相映。千騎朝來填㦸門，雙旌已復指梅園。東風無端動地起，橫作清寒止游子。老夫孤悶搔白頭，小兒勸翁翁勿愁。人言好事莫作意，雨妬風憎鬼神忌。欲游不必言，阻游不必計。從今只揀天色佳，走就梅花求一醉。
謝陳希顔惠兔羓 楊萬里
東郭阿㕙駝褐裳，清腹不著煙火香。姮娥喚入廣寒殿，詔許搗藥不許嘗。金丹煉成紫皇喜，玉臼自携銀漢洗。偷將缺吻吸瓊漿，蛻盡骨毛作仙子。鬢絲吹落桂枝風，人間封作管城公。先生何許得尸解，貌如枯蟾带玄疥。麒麟擘脯未必如，耶律曬羓差不大。先生錦心冰雪腸，銀鈎珠唾千萬章。管城奔命困書囿，阿㕙漆身嬉醉鄉。老夫去年左車脫，匙抄爛飯猶戛戛。太息再拜謝阿㕙，尚堪挂壁縈蛛塵，一飯瞻仰齒生津。
初三日游翟園 楊萬里
羽衣曉謁玄元殿，霜封萬屋明飛霰。扶桑跳出丹砂丸，光射半天縈紫電。歸塗微暖春衫知，小風不動旗脚垂。老夫掉頭心獨喜，翟園梅花招我嬉。呼兒媻姍且勃窣，纔出譙門寒刮骨。東風十里卷黄塵，眼花頭眩吹倒人。劣到翟園風便止，猿鶴前導花迎門。玉林亭子絕幽絕，江梅千樹吹香雪。茂松軒裏清更清，松風一鼎煎茶聲。春光催柳未肯青，池水借日無留冰。殷勤犯寒我不枉，分付勝遊天豈輕。主人看客眼不白，鸚鵡傳呼餉肴核。桃花碎片點鱸鮓，紫茸堆盤擘鶉腊。霜餘橘顆金彈香，雪底笋芽玉版色。老夫欲醉金叵羅，穉子先唱驪駒歌。不羞冷面對風物，奈爾玉笋金柑何。
多稼亭前兩株梅盛開 楊萬里
翟園看梅不滿眼，載酒何曾傾一盞。空有千株半未花，欲剪一枝無可揀。歸來却登多稼亭，玉妃驟降千娉婷。素羅衣裳濯瑶水，珠宮樓閣開銀屏。國香萬斛量不盡，雪嶺諸峰互相映。身騎白鳳繞瓊林，肝膽透寒骨毛冷。看來只是兩株梅，如何遣儂心眼開。花頭密密紛無數，萼萼枝枝砌成樹。夕陽斜照光燭天，微風欲度遮無路。君不見侯門女兒真箇癡，獺髓熬酥滴北枝。又不見畫工兔穎矜好手，冰水和鉛描玉肌。先生不能奄有二子者，報答風光只有詩。今夕不醉仍無歸。
戲題所見 楊萬里
田家不遣兒牧豬，老烏替作牧豬奴。不羞卑冗頗得志，草根更與豬爲戲。一烏驅豬作觳觫，一烏騎豬作騏驥。騎之不穩驅不前，坐看頑鈍手無鞭。人與馬牛雖各樣，一生同住烏衣巷。叱聲啞啞喙欲乾，豬竟不曉烏之言。騎者不從驅者鬭，爭牛訟馬傍無救。豬亦自食仍自行，一任兩烏雙鬭爭。不緣一童逐烏起，兩烏頃刻鬭至死。
梅花下遇小雨 楊萬里
偶來花下聊散策，落英滿地珠爲席。繞花百匝不忍歸，生怕幽芳怨孤寂。仰頭欲折一枝斜，自插白鬢明烏紗。傍人勸我不用許，道我滿頭都是花。初來也覺香破鼻，頃之無香亦無味。虛疑黄昏花欲睡，不知被花薰得醉。忽然細雨濕我頭，雨落未落花先愁。三點兩點也不惡，未要打空花片休。
落梅有歎 楊萬里
纔看臘後得春饒，愁見風前作雪飄。脫蕊收將熬粥喫，落英仍好當香燒。
郡治燕堂庭中梅花 楊萬里
林中梅花如隠士，只多野氣無塵氣。庭中梅花如貴人，也無野氣也無塵。不疎不密隨宜了，旋落旋開無不好。珠簾遣風細爲吹，畫簷護霜寒更微。詩翁繞階未得句，先送詩材與翁語。有酒如澠誰伴翁，玉雪對飲惟渠儂。翁欲還家即明發，更爲梅兄留一月。
細雨 楊萬里
孤悶無言獨倚門，梅花細雨欲黄昏。可憐簷滴不脫灑，點點何曾離舊痕。
水精膾 楊萬里
上饒靈山無它靈，空山滿腹著水精。炯然非石亦非玉，乃是陰崖絕壑千秋萬歲之堅冰。只知靈山有爽氣，誰知水精有奇味。詩人新試餐玉方，解遣堅凝作鬆脆。銀刀細下雪縷飛，金盤飣出瓊瑶堆。齒牙著處霜霰響，殽鯖厭後胸襟開。尊前歡伯來督戰，坐上嘉賓欲驚散。胸中自有水精宮，不怕醉鄉無畔岸。
雨後曉起問訊梅花 楊萬里
前日看梅風吹倒，昨日看梅雨霑帽。近梅一日或再來，遠梅隔年纔一到。夜來爲梅愁雨聲，挑燈起坐至天明。不知消息平安否，早來問訊還疾走。橫枝雨後轉清妍，玉容洗粧晨更鮮。絕似孤山半峰雪，不羨玉井十丈蓮。十事八九不如意，人生巧墮天公計。簿書海底白人頭，孤負江南風月秋。憶昔少年命同社，月裏傳觴梅影下。一片花飛落酒中，十分便罰瑠璃鍾。如今老病不飲酒，梅花也合憐衰翁。
壕上感春 楊萬里
長壕無事不耐靜，若非織綃便磨鏡。竹君不作五斗謀，風前折腰也如磬。先生節裏城上嬉，朝游暮游不肯歸。晴空大聲斗作惡，萬鴉退飛一鴉落。乃是黑風江北來，更將黑雲頭上堆。翻手爲晴覆手雨，自晴自雨何須怒。先生不妨且覓句，挽之不來推不去。坐看梅花一萬枝，化成粉蝶作團飛。紛紛掠面收不得，稍稍積砌吹還稀。落盡梅花天不管，晚來許寒朝許暖。一年待春春不回，一年探梅梅不開。春回今纔幾許日，梅開如何頓蕭瑟。少壯幾時奈老何，落花未抵春愁多。
觀小兒戲打春牛 楊萬里
小兒著鞭鞭土牛，學翁打春先打頭。黄牛黄蹄白雙角，牧童綠蓑笠青篛。今年土脉應雨膏，去年不似今年樂。兒聞年登喜不饑，牛聞年登愁不肥。麥穗即看雲作帚，稻米亦復珠盈斗。大田耕盡却耕山，黄牛從此何時閑。
謝親戚寄黄雀 楊萬里
萬金家書寄中庭，牘背仍題雙掩并。不知千里寄底物，白泥紅印三十瓶。瓷瓶淺染茱萸紫，心知親賓寄鄉味。印泥未開出饞水，印泥一開香撲鼻。江西山間黄羽衣，純綿被體白如脂。偶然一念隨世網，身插兩翼那能飛。誤蒙諸公相俎豆，月裏花邊一杯酒。先生與渠元不疎，兩年眼底不見渠。端能訪我荆溪曲，願借前籌酌酃淥。
牛尾狸 楊萬里
狐公韻勝冰玉肌，字則未聞名季貍。誤隨齊相燧牛尾，策勳封作糟丘子。子孫世世襲膏粱，黄雀子魚鴻雁行。先生試與季貍語，有味其言須聽取。
得小兒壽俊家書 楊萬里
父子初別雙淚垂，別我既久忘却思。忽得一書喜且悲，恰似向來初別時。汝翁在官緣索米，吾兒在家勉經史。舉頭二千四百里，亙山啼鳥偏入耳。詩成自哦只自知，便風不敢寄吾兒。汝望白雲穿却眼，若得此詩恐腸斷。徑須父子早歸田，粗茶淡飯終殘年。
書莫讀 楊萬里
書莫讀，詩莫吟。讀書兩眼枯見骨，吟詩箇字嘔出心。人言讀書樂，人言吟詩好。口吻長作秋蟲聲，只令君瘦令君老。君瘦君老且勿論，傍人聽之亦煩惱。何如閉目坐齋房，下簾掃地自焚香。聽風聽雨都有味，健來即行倦來睡。
春草二首  其一 楊萬里
天欲遊人不踏塵，一年一換翠茸茵。東風猶自嫌蕭索，更遣飛花繡好春。
春草二首  其二 楊萬里
年年春色屬垂楊，金撚千絲翠萬行。今歲草芽先得計，攙它濃翠奪它黄。
春陰 楊萬里
春晴幸好却春陰，雲意涔涔半欲霖。日色忽開雲又合，急收碎影一簾金。
小瓶梅花 楊萬里
梅萼纔開已亂飛，不堪雨打更風吹。蕭蕭只隔窗間紙，瓶裏梅花總不知。
夜坐二首  其一 楊萬里
繡簾無力護東風，燭影何曾正當紅。獸炭貂裘猶道冷，梅花不易玉霜中。
夜坐二首  其二 楊萬里
寒宵老眼只長醒，蝴蝶頻催夢不成。不是三更三四點，如何一睡到天明。
燭下和雪折梅 楊萬里
梅兄衝雪來相見，雪片滿鬚仍滿面。一生梅瘦今却肥，是雪是梅渾不辨。喚來燈下細看渠，不知真箇有雪無。只見玉顔流汗珠，汗珠滿面滴到鬚。
鳩銜枝營巢樹間經月不成而去 楊萬里
鳩婦那知自不材，樹陰疎處起樓臺。可憐積木如山樣，一桷何曾架得來。
鵲營巢既成爲鳩所據 楊萬里
乾鵲平生浪苦辛，一年卜築一番新。如何月下空三匝，宅子還將住別人。
上元前大雪即晴 楊萬里
臘前三白已奇絕，年後六花仍作團。纔定忽斜偏有思，欲消還凍不勝寒。且留大地萬銀屋，要伴青天孤玉盤。今歲上元君記取，紅燈白月雪中看。
郡中上元燈減舊例三之二而又迎送使客七首  其一 楊萬里
紅錦芙蓉碧牡丹，今番燈火減前番。雪泥沒膝霜風緊，也有遊人看上元。
郡中上元燈減舊例三之二而又迎送使客七首  其二 楊萬里
北使纔歸南使來，前船未送後船催。元宵行樂年年事，兒女嗔人夜不回。
郡中上元燈減舊例三之二而又迎送使客七首  其三 楊萬里
憶昔三衢看上元，玉虹橫貫水精簾。窮州今夕酸寒殺，老眼看來自不忺。
郡中上元燈減舊例三之二而又迎送使客七首  其四 楊萬里
兒時行樂幾時愁，老去情懷懶出遊。市上人家重時節，典釵賣釧買燈毬。
郡中上元燈減舊例三之二而又迎送使客七首  其五 楊萬里
不是東風巧剪裁，如何春夜碧蓮開。江城寂寞無歌舞，喚得梅花勸一杯。
郡中上元燈減舊例三之二而又迎送使客七首  其六 楊萬里
雪後樓臺欲暮時，遊人只道上燈遲。月輪貼在梅花背，錯認梅枝作桂枝。
郡中上元燈減舊例三之二而又迎送使客七首  其七 楊萬里
村裏風回市裏聲，月中人看雪中燈。滿城只道歡猶少，不道譙門冷似冰。
郡圃杏花二首  其一 楊萬里
小樹嫣然一兩枝，晴醺雨醉總相宜。絕憐欲白仍紅處，政是微開半吐時。得幸東風無與對，主張春色更還誰。海棠穠麗梅花淡，匹似渠儂別樣奇。
郡圃杏花二首  其二 楊萬里
迥出千花合受降，不然受拜亦何妨。行穿小樹尋晴朶，自挽芳條嗅暖香。却恨來時差已晚，不如清曉看新粧。朗吟清露溫風句，惱殺詩翁只斷腸。
華鏜秀才著六經解以長句書其後 楊萬里
河圖三畫已剩却，堯典萬言猶欠著。向來潜聖天何言，六經非渠一手作。杏花壇下撥不開，天公更遣麒麟催。乾坤造化登青竹，洙泗光芒付綠苔。堂上書生真苦相，蠹簡嚼穿渾不放。屋上架屋更屋上，後千萬年作何樣。華元夜登子反床，華鏜晨趨孔子堂。當時浪說析骸骨，今日覃思彫肺腸。華君將身博凍餒，毛穎可憐彼何罪。君不見老農驅牛耕壠頭，稻雲割盡牛亦休。毛穎爲君秃盡髮，問君何時放渠歇。短檠青燈明復滅。
上元後猶寒二首  其一 楊萬里
雪後不妨寒較差，莫教一併放千花。舊來池上金絲柳，新學江西鷹爪茶。
上元後猶寒二首  其二 楊萬里
道是春工做物華，春工元自不由它。杏花只作去年面，萱草別抽今歲芽。
夜觀庭中梅花 楊萬里
霧質雲爲屋，瓊膚玉作裳。花明不是月，夜靜偶聞香。
春夜孤坐三首  其一 楊萬里
兒女齁齁鼻息聲，虛堂誰伴一先生。春寒夜靜燈花落，數盡殘更睡不成。
春夜孤坐三首  其二 楊萬里
梅花雪後杏花風，老面逢春只强紅。詩句行來行去裏，情懷不醉不醒中。
春夜孤坐三首  其三 楊萬里
老來覓句苦難成，細把風斤鏤薄冰。行到長廊人寂寂，隔窗一點讀書燈。
休日城上三首  其一 楊萬里
到得荆溪鬢盡斑，二年心力不曾閑。如今歸去無餘戀，只有梅花慘別顔。
休日城上三首  其二 楊萬里
休日呼兒上古城，胡床何處不隨行。莫嫌一陣東風惡，分外教他數日晴。
休日城上三首  其三 楊萬里
望中遠樹各依行，春後新晴未斷霜。池面得風呈縐碧，梅鬚經雨褪危黄。
多稼亭看梅二首  其一 楊萬里
先生次第即還家，更上城頭一望賒。行盡荒寒無意思，不如來此看梅花。
多稼亭看梅二首  其二 楊萬里
梅花不合太爭春，政盛開時却惱人。試折一枝輕著手，驚飛萬點撲衣巾。
鑷白 楊萬里
莫把菱花鑷白髭，勸君留取伴吟詩。錦囊若要添新句，繡口如何減素絲。
東窗梅影上有寒雀往來 楊萬里
梅花寒雀不須摹，日影描窗作畫圖。寒雀解飛花解舞，君看此畫古今無。
瑞香 楊萬里
買斷春光與曉晴，幽香逸豔獨婷婷。齊開忽作欒枝錦，未坼猶疑紫素馨。絕愛小花和月露，折將一朶篸銀瓶。今年偶憶年時句，倦倚彫欄酒半醒。
燒香 楊萬里
小閣疎櫺春晝長，沉煙半穗弄輕黄。老鈴略不知人意，故故搴簾放出香。
看畫常州圖迎新太守 楊萬里
畫工吮筆畫常州，老子來看却自羞。若遣此圖還解語，道儂調戲幾君侯。
風急落梅 楊萬里
梅花已是不勝癯，無頼東風特地粗。狼籍玉英渾不惜，强留嫣蔕與枯鬚。
探春 楊萬里
五日纔能一日來，眼生方覺有春回。向來日日頻來探，只道園花不肯開。
晚晴二首  其一 楊萬里
風收點滴曉簷聲，雲放朦朧晚日明。楊柳染絲纔喜雨，梅花泣玉却祈晴。
晚晴二首  其二 楊萬里
先生老態似枯禪，解后東風也欲顛。纔雨便晴寒便暖，四時佳處是春天。
理髮 楊萬里
髮脫心知不再生，新年底急頓星星。城邊老柳也欺我，春裏滿頭依舊青。
晚照 楊萬里
閑對斜陽數隙塵，何曾萬事一關身。湯瓶得火自相語，酒盞爲人先作春。